Der er helte – og så er der uheldige helte.

Indsatsleder Jesper Ludvigsen fra Nordjyllands Beredskab tilhører den sidste kategori.

Hans arbejdsdag begyndte med endnu en markbrand nær Hjørring, som formentlig var forårsaget af en gnist fra en mejetærsker. Røgen bredte sig ind over byen, så han skulle rykke hurtigt.

Og det gjorde han så. Indsatslederen skyndte sig mod branden, parkerede på stubmarken, hvor det brændte, og løb ud for at få sig et overblik over branden - og da han kort efter kastede et blik tilbage, stod bilen i flammer.

Bilens brandvarme katalysator havde nemlig sat gang i endnu en brand på den knastørre mark.

- Jeg ved det jo godt. Når man kører ind over en mark i disse tider, så er der risiko for brand, siger Jesper Ludvigsen.

Plakater advarer mod parkering

For som indsatslederen måtte sande i dag, så er det så knastørt derude, at en varm bil parkeret i naturen kan sætte gang i en naturbrand.